Emomali Rahmon Tojikiston koronavirus ustidan g‘alaba qozonganini ma’lum qildi

Tojikiston prezidenti Emomali Rahmon o‘zining parlamentga an’anaviy yillik murojaatida mamlakatda koronavirus yo‘qligini ma’lum qildi, deb yozadi Asia-Plus.

“Bugun biz shukr qilamizki, yanvar boshidan buyon mamlakatda koronavirusga chalinish holatlari yo‘q, ya’ni men ishonch bilan aytamanki, Tojikistonda COVID-19 yo‘q”, — dedi u.
Ammo prezident bu beparvo bo‘lishimiz, epidemik choralarni e’tiborsiz qoldirishimiz kerak degani emas, dedi.
“Epidemiya choralariga rioya qilish, gigiyena vositalari, antiseptiklar, tibbiy niqoblardan foydalanish zarurligini ta’kidlab o‘taman, — dedi prezident. — Respublika shtabi masjidlarning ochilishiga ruxsat berdi, lekin masjidga keluvchilar, ayniqsa, juma namozlari chog‘ida belgilab qo‘yilgan choralarga rioya qilishi shart. Agar u yoki bu masjidda epidemik choralarga amal qilinmasa, ularni yopishga to‘g‘ri keladi”.
Bundan tashqari, davlat rahbari tibbiyot sohasi xodimlariga, tadbirkorlarga va butun Tojikiston xalqiga minnatdorlik bildirdi.
“Bunday og‘ir davrda sabr-toqat qilib, sarosimaga tushmagan, balki o‘zaro jipslashgan va bir-biriga hurmat ko‘rsatgan, shifokorlar va ularning oilalarini qo‘llab-quvvatlagan, davlat bilan yonma-yon ishlagan barcha fuqarolarga eng chuqur ehtiromimni bildiraman. Tibbiyot muassasalariga va aholining kambag‘al qatlamlariga tibbiy uskunalar, dorilar va oziq-ovqat mahsulotlari bilan yordam qilgan saxovatli kishilarga ham”, — dedi mamlakat prezidenti.
Nashr eslatishicha, 11-yanvardan buyon mamlakatda birorta ham koronavirusga chalinish holati qayd etilmagan.
Pandemiya boshidan buyon Tojikistonda 13 308 kishi koronavirus bilan kasallangan, ularning 90 nafari vafot etgan, 13 218 kishi esa sog‘aygan.
 Tojikiston SSV mamlakatda koronavirusga chalingan bemor qolmaganini ma’lum qildi